**Izvedbeni plan i program**

**višednevne izvanučioničke nastave (ekskurzije) razrednih odjela**

**sedmih razreda**

**Vrijeme realizacije: 14. – 21. lipnja 2023.**

**Razredni odjeli i razrednici:**

**7. a (Nikolina Bešenić), 7. b (Katarina Kunić), 7. c (Mateja Horvat), 7. d (Katarina Martinez), 7. e (Ivana Dukarić Horvat), 7. R (Josip Toma), Posebni razredni odjel (Patricia Kopjar)**

Učitelji pratitelji će biti određeni naknadno.

Potrebna **financijska sredstva za realizaciju** ove izvanučioničke nastave **osigurat će roditelji učenika.**

Trajanje izvanučioničke nastave: **4 dana (3 noćenja)**

**Broj učenika: 100**

**Učitelj voditelj: Katarina Kunić**

**Način realizacije i vrednovanja:** upoznavanje niz kulturnih, prirodnih i povijesnih sadržaja na području Srednjeg Jadrana, a pratit će se aktivnost učenika, primjena stečenog znanja i sposobnost prezentacije doživljenog.

Financijski okvir ostvarivanja: utvrdit će se prikupljanjem ponuda davatelja usluge

---

**Odgojno-obrazovni ciljevi:**

- stjecanje vrlina i pozitivnih navika, te razvijanje valjanih moralnih shvaćanja i usvajanja kulturnog ponašanja (zajednički boravak u autobusu, hotelu, na izletima, izlascima itd).

- neposredno upoznavanje s pojavama i odnosima u prirodi te društvenoj sredini

- upoznavanje s prirodno-geografskim obilježjima i povijesnim znamenitostima Republike Hrvatske

- stjecanje znanja o kulturnom naslijeđu, obrazovnim i privrednim dostignućima kraja kroz koji se putuje i u kojem se boravi

- posjeti značajnim spomenicima kulture

- rekreativno-zdravstveni i socio-psihološki razvoj učenika (boravak na otvorenom, šetnja, kupanje u moru, posjet sokolarskom centru, pojačavanje osjećaja radoznalosti, razvoj istraživalačkog duha i mašte te razvijanje voljne i stvaralačke aktivnosti učenika)

**Ishodi učenja:**

- učenik proširuje spoznaju o kulturnom naslijeđu i ostalim sastavnicama programa ekskurzije

- učenik se uključuje u šire društvene interakcije na socijalnoj razini

- učenik upoznaje sebe u okviru odrednica ekskurzije i izgrađuje vlastitu osobnost, prepoznaje svoje talente i otkriva mogućnosti

- učenik prepoznaje i analizira načine življenja ljudi u određenom kraju, prosuđuje i donosi vlastite stavove i ponašanja u svom okruženju, uočava vrijednost načina ljudskog života u okolini te istražuje i predlaže različite oblike suodgovornog angažmana za suživot u društvu

- učenik se uključuje i ostvaruje u različitim fizičkim aktivnostima

- učenik provodi i ostvaruje različite načine međusobnoga pomaganja, povjerenja, osjeljivosti i otvorenosti za ljude u zajednici

- učenik doživljava i prepoznaje dragocjenost i sklad prirode, stječe odgovornost za sebe, za druge i okoliš

**Sadržaji, metode i sredstva za ostvarenje postavljenih ciljeva:**

- na nivou škole se formira Povjerenstvo koje imenuje ravnatelj i u čiji sastav

ulaze: ravnatelj škole, razrednice, učitelj voditelj, predstavnik iz Vijeća roditelja i predstavnik u Vijeću učenika (koji ima pravo predlaganja, ali ne i pravo odlučivanja) - predsjednik Povjerenstva imenuje se na prvom sastanku Povjerenstva između navedenih članova

- zadatak Povjerenstva je utvrditi plan i program izvanučoničke nastave i objava javnog poziva za prikupljanje ponuda koje će se predstaviti na zajedničkom roditeljskom sastanku svih roditelja

- roditelji potpisuju ugovor davateljem usluga (turističkom agencijom čija je ponuda odabrana)

- ekskurzija se realizira preko turističke agencije čija ponuda treba zadovoljavati tražene uvjete

- prije odlaska na ekskurziju učenici će na satovima povijesti, geografije, i

satovima razredne zajednice biti upoznati sa planom i programom ekskurzije i

najvažnijim karakteristikama destinacija koje će posjetiti (učitelji povijesti, geografije, biologije, razrednici)

- učenici će biti upoznati s najvažnijim principima i pravilima ponašanja u grupi (razrednici)

- učenici će na satovima razredne zajednice biti upoznati sa etičkim kodeksom ponašanja (razrednik)

- konzultacije sa roditeljima učenika i Vijećem roditelja vezano za plan i program ekskurzije (razrednici, ravnatelj škole).

- zajednički roditeljski sastanci sa učenicima za sve sudionike ekskurzije (razrednici,ravnatelj škole).

- pismene saglasnosti i izjave roditelja za prisustvovanje na ekskurziji i naknadu eventualne štete koju njhova djeca počine na ekskurziji (razrednici)

**Načini praćenja i vrednovanja ostvarenih ciljeva i ishoda:**

- praćenje aktivnosti, motiviranosti i uključenosti učenika kroz pojedine etape ostvarivanja programa ekskurzije

- usmeno izlaganje, razgovor, demonstracija, istraživanje

**Planirane aktivnosti:**

**Planirano odredište: VODICE**

**(Sokolarski centar Dubrava – NP Krka – Zadar – otok Zlarin – Šibenik – Smiljan)**

**1.DAN:**

**MJESTO POLASKA (NOVI MAROF) – SOKOLARSKI CENTAR DUBRAVA – VODICE**

- polazak autobusa ispred škole u jutarnjim satima (7.00)

- vožnja autocestom do Sokolarskog centra Dubrava, prvom azilu za ptice grabljivice u Hrvatskoj

- po dolasku slijedi program službenih osoba gdje će se učenici upoznati s tajanstvenim životom nebeskih lovaca – sokolova, te načinom lova sa sokolima – sokolarenjem

- nakon programa slobodno vrijeme za odmor i slikanje s pticama

- smještaj u Vodicama, ručak, do večere edukativno-sportske aktivnosti i kupanje

- večera

- animacija uz animatora, noćenje

**2. DAN:**

**VODICE – NP KRKA - ZADAR**

- doručak

- odlazak u posjet NP Krka i obilazak ljepote jednog od naših krških bisera. Razgled mlinica sa pripadajućim sadržajima: etno zbirka, stupa, valjalica, mlin, te tkalački stan, kovačnica itd. uz prezentacije starih zanata, uživanje u netaknutoj prirodi i odmor. Povratak brodom od Skradinskog buka do Skradina i autobusom u hotel na ručak.

- poslijepodnevni odmor

- do večere edukativno-sportske aktivnosti i kupanje

- ranija večera

- odlazak do Zadra

- po dolasku u grad predviđen je razgled znamenitosti u pratnji vodiča: crkva Sv. Donata, katedrala Sv. Stošije, crkva i samostan Sv. Marije, crkva Sv. Krševana, crkva Sv. Šime, Kopnena vrata, Trg 5 bunara, Forum, Narodni trg s vijećnicom, morske orgulje, pozdrav suncu…

- animacija uz animatora, noćenje

**3. DAN:**

**VODICE – OTOK ZLARIN - ŠIBENIK**

- doručak

- odlazimo na izlet na otok ZLARIN, otok koralja

- vožnja brodom iz Vodica do Zlarina; po dolasku kratki razgled malog gradića i otoka na kojem nema prometovanja automobilima; posjet Zavičajnom muzeju, razgled stalnog postava i zbirki, spomen-soba Vesne Parun (najpoznatije Zlarinke), ostaci brodoloma, te najvrednija ostavština zbirka koraljarstva ( uz stručno vodstvo); nakon razgleda muzeja, vrijeme za kupanje na nekoj od Zlarinskih plaža

- povratak brodom u Vodice

- ručak u hotelu

- poslijepodne- kupanje, odmor i rekreacija

- ranija večera

- odlazak u razgled Šibenika, po dolasku susret s lokanim vodičem i razgled: Šibenska katedrala Sv. Jakova, gradska loža, crkvica Sv. Barbare, Kneževa palača, Trg 4 bunara, tvrđava Sv. Ana…

- animacija uz animatora, noćenje.

**4. DAN:**

**VODICE – SMILJAN – NOVI MAROF**

- doručak

- do ručka- kupanje, sportsko-animacijske aktivnosti i spremanje za polazak kućama

- raniji ručak i odjava iz hotela

- odlazak u Memorijalni centar „Nikola Tesla“ u Smiljanu

- vožnja autocestom s usputnim zaustavljanjima prema potrebi i povratkom ispred škole u večernjim satima

Mogućnost zamjene aktivnosti programa ovisno o vremenskim uvjetima.

Program je predviđen za 3 puna pansiona, a Agencija koja ponudi 4 puna pansiona isti program može isplanirati tijekom ta 4 puna pansiona.

**Osobe zadužene za provedbu izleta: Predsjednik povjerenstva i razrednici**

**Zahtjevi prema turističkoj agenciji – davatelju usluge:**

**U cijenu uključiti:**

- prijevoz turističkim autobusom koji udovoljava zakonskim propisima za prijevoz učenika

- turistički vodič - pratitelj putovanja

- smještaj u Vodicama (1/2, 1/3 sobe) na bazi 3 ili 4 puna pansiona, najmanje 3\*

- ulaznica u Sokolarski centar, uz stručno vodstvo

- ulaznice u NP Krka i vožnja brodom

- prijevoz do Zlarina i natrag, ulaznica za Zavičajni muzej V. Parun Zlarin uz stručno vodstvo i razgled koralja

- ulaznica za MC Nikola Tesla u Smiljanu uz stručno vodstvo

- lokalni turistički vodič u Zadru i Šibeniku

- animator za večernje aktivnosti uz animaciju

- gratis za nastavnike u pratnji s troškom pratnje (12 nastavnika – 5 razrednika i 6 pratitelja)

- svi razgledi prema programu

- osiguranje od posljedica nesretnog slučaja, jamčevina za turistički paket aranžman, osiguranje od odgovornosti, organizacijski trošak

- ugovor agencije i roditelja treba sadržavati mogućnost povratka cjelokupnog uplaćenog novca roditeljima u slučaju otkazivanja ekskurzije zbog pandemije ili zaraze Covidom-19, najkasnije 14 dana od dana otkazivanja ekskurzije